নয়ন জলের গান
নয়ন জলের গান বাংলাদেশের সমসাময়িক লোকগীতি ও 'ফোক-ফিউশন' ধারার সঙ্গীতদল জলের গানের তৃতীয় স্টুডিও অ্যালবাম। অ্যালবামটিতে জলের গানের নিজস্ব রচিত ১১টি মৌলিক এবং গোঁসাই বনমালী রচিত ১টি গানসহ মোট ১২টি গান সংকলিত হয়েছে। মৌলভীবাজারের পাহাড়ে সঙ্গীত ধারণ ও চলচ্চিত্রায়নকৃত অ্যালবামটি বাংলাদেশের কিংবদন্তি সঙ্গীতজ্ঞ বারী সিদ্দিকীকে উৎসর্গকৃত। এ্যালবামে বারী সিদ্দিকীর মৌলিক পরিবেশনা রয়েছে। ২০১৯ সালের ২৭ অক্টোবর এই অ্যালবামটি বাজারজাত করার বদলে 'অনলাইন স্ট্রিমিং প্লাটফর্ম' সমূহে সরাসরি প্রকাশিত হয়। মুক্তির পূর্বে এ্যালবামের গানগুলি বিভিন্ন স্থানে পরিবেশিত ও গণমাধ্যমে প্রচারিত হয়েছিল। প্রকাশের পর এ্যালবামটি একটি আনুষ্ঠানিক মূল্যায়ন অর্জন করে।